b'\n_START_ARTICLE_\nH\xc3\xb8jhuset (roman)\n_START_PARAGRAPH_\nH\xc3\xb8jhuset (originaltitel High-Rise) er en roman af den engelske forfatter J. G. Ballard fra 1975. Romanen foreg\xc3\xa5r i et ultramoderne luksush\xc3\xb8jhus.\n_START_SECTION_\nHandlingen\n_START_PARAGRAPH_\nBygningen synes at forsyne de veletablerede beboere med alle de bekvemmeligheder og varer, som en moderne tilv\xc3\xa6relse kan tilbyde: swimmingpools, en skole, et supermarked, hurtige elevatorer. Men p\xc3\xa5 samme tid synes bygningen at v\xc3\xa6re designet til at isolere beboerne fra den store verden udenfor og s\xc3\xa5ledes give dem mulighed for at skabe deres egen lukkede verden._NEWLINE_Tilv\xc3\xa6relsen i h\xc3\xb8jhuset begynder hurtigt at degenerere i takt med, at problemer med el-forsyningen og sm\xc3\xa5lige uoverensstemmelser mellem beboerne begynder at eskalere til et orgie af vold. H\xc3\xb8jhusets beboere opdeler sig selv i de vestlige samfunds klassiske tre grupper: under-, middel- og overklassen \xe2\x80\x93 blot skal betegnelserne her tages bogstaveligt. Underklassen bor i de nederste etager i huset, middelklassen i de midterste og overklassen i de mest luksuri\xc3\xb8se lejligheder i de \xc3\xb8verste etager._NEWLINE_Snart finder der sammenst\xc3\xb8d sted i hele bygningen, hvor de forskellige etager fors\xc3\xb8ger at "erobre" elevatorerne og beholde dem for sig selv, hvor grupper samles for at forsvare deres rettigheder til bassinerne og hvor festdeltagere angriber "fjendtlige" etager for at vandalisere dem. Det varer ikke l\xc3\xa6nge, f\xc3\xb8r beboerne i hele bygningen har smidt alle sociale t\xc3\xb8jler og givet efter for deres mest primitive drifter. Beboerne lukker den ydre verden totalt ude i deres tilfredshed med tilv\xc3\xa6relsen i h\xc3\xb8jhuset. Folk holder op med at arbejde, forlader familien og holder sig inden d\xc3\xb8re permanent uden nogen tidsfornemmelse. Selv da sulten s\xc3\xa6tter ind, synes mange af beboerne at nyde det, idet bygningen giver dem mulighed for at bryde med alle det moderne samfunds sociale restriktioner og dyrke med deres egne m\xc3\xb8rke drifter og behov. Og mens ligene begynder at hobe sig op og bekvemmelighederne i bygningen bryder sammen, er der ingen, der t\xc3\xa6nker p\xc3\xa5 at kontakte myndighederne._NEWLINE_Beboerne kaster alle forestillinger om moral og social etikette overbords i takt med, at deres omgivelser bliver til en j\xc3\xa6ger/samler-kultur, hvor mennesker slutter sig sammen i sm\xc3\xa5 klaner, finder f\xc3\xb8de hvor de kan (inkl. de mange hunde i bygningen og til sidst ogs\xc3\xa5 andre beboere), og hvor enhver fremmed m\xc3\xb8des med ekstrem vold._NEWLINE_Som i Concrete Island og den kontroversielle Crash. viser Ballard et foruroligende billede af, hvordan den moderne tilv\xc3\xa6relse i storbyen og de teknologiske fremskridt giver den menneskelige psyke uanede muligheder for at lege med sit eget afvigende v\xc3\xa6sen og iboende perversioner._NEWLINE_Denne artikel er en overs\xc3\xa6ttelse af artiklen High-Rise p\xc3\xa5 den engelske Wikipedia.'